Un elvețian reținut în Sibiu a condus drogat și fără permis o mașină furată și a provocat două accidente. Tânărul voia să devină vampir
Un elvețian în vârstă de 19 ani a furat duminică o mașină din județul Brașov și a condus fără permis, sub influența substanțelor psihoactive. Urmărit de polițiștii din Sibiu, a provocat două accidente, dintre care unul soldat cu trei răniți. El a fost reținut luni seară, pentru 24 de ore, de către polițiști. Tânărul le-a spus polițiștilor că voia să ajungă la „Hoia Baciu” pentru „stră-stră-străbunicul său, Contele Dracula, Vlad Țepeș” și să devină „vampir”. Unul dintre șoferii loviți în accident a acuzat polițiștii că i-au folosit drept „scuturi umane” pentru a-l opri pe elvețianul scăpat de sub control, într-o așa-numită operațiune de tip „năvodul”.